Wara reviżjoni skont ir-rakkomandazzjoni dwar it-tneħħija gradwali tar-restrizzjonijiet temporanji fuq l-ivvjaġġar mhux essenzjali lejn l-UE, il-Kunsill aġġorna l-lista ta' pajjiżi, reġjuni amministrattivi speċjali u entitajiet u awtoritajiet territorjali oħra li għalihom għandhom jitneħħew ir-restrizzjonijiet fuq l-ivvjaġġar. B'mod partikolari l-Indoneżja ġiet miżjuda mal-lista. L-ivvjaġġar mhux essenzjali lejn l-UE minn pajjiżi jew entitajiet mhux elenkati fl-Anness I huwa soġġett għal restrizzjoni temporanja fuq l-ivvjaġġar. Dan huwa mingħajr preġudizzju għall-possibbiltà li l-istati membri jneħħu r-restrizzjoni temporanja fuq l-ivvjaġġar mhux essenzjali lejn l-UE għal vjaġġaturi mlaqqma għalkollox. Kif stipulat fir-rakkomandazzjoni tal-Kunsill, din il-lista ser tkompli tiġi riveduta kull ġimagħtejn u tiġi aġġornata skont il-każ. Skont il-kriterji u l-kundizzjonijiet mogħtija fir-rakkomandazzjoni, mit-18 ta' Novembru 2021 l-istati membri għandhom ineħħu gradwalment ir-restrizzjonijiet fuq l-ivvjaġġar fil-fruntieri esterni għar-residenti tal-pajjiżi terzi li ġejjin: Arġentina Awstralja il-Bahrain Kanada Ċilì Kolombja Indoneżja Ġordan Kuwajt Namibja New Zealand Perù il-Qatar ir-Rwanda Arabja Sawdija Korea t'Isfel Emirati Għarab Magħquda Urugwaj Ċina, soġġett għal konferma ta' reċiproċità Ir-restrizzjonijiet fuq l-ivvjaġġar għandhom jitneħħew gradwalment għar-reġjuni amministrattivi speċjali taċ-Ċina - Hong Kong u Macao. Fil-kategorija ta' entitajiet u awtoritajiet territorjali li mhumiex rikonoxxuti bħala stati minn tal-inqas stat membru wieħed, ir-restrizzjonijiet fuq l-ivvjaġġar għat-Tajwan għandhom ukoll jitneħħew gradwalment. Għall-finijiet ta' din ir-rakkomandazzjoni, ir-residenti ta' Andorra, Monaco, San Marino u l-Vatikan għandhom jitqiesu bħala residenti tal-UE. Il-kriterji li jiddeterminaw il-pajjiżi terzi li għalihom għandha titneħħa r-restrizzjoni fuq l-ivvjaġġar attwali ġew aġġornati fl-20 ta' Mejju 2021. Huma jkopru s-sitwazzjoni epidemjoloġika u r-rispons ġenerali għall-COVID-19, kif ukoll l-affidabbiltà tal-informazzjoni disponibbli u s-sorsi tad-data. Ir-reċiproċità għandha titqies ukoll skont il-każ. Il-pajjiżi assoċjati ma' Schengen (l-Iżlanda, il-Liechtenstein, in-Norveġja, l-Iżvizzera) ukoll qed jieħdu sehem f'din ir-rakkomandazzjoni. Kuntest Fit-30 ta' Ġunju 2020, il-Kunsill adotta rakkomandazzjoni dwar it-tneħħija gradwali tar-restrizzjonijiet temporanji fuq l-ivvjaġġar mhux essenzjali lejn l-UE. Din ir-rakkomandazzjoni inkludiet lista inizjali ta' pajjiżi li għalihom l-istati membri għandhom jibdew ineħħu r-restrizzjonijiet fuq l-ivvjaġġar fil-fruntieri esterni. Il-lista tiġi riveduta kull ġimagħtejn u tiġi aġġornata skont il-każ. Fl-20 ta' Mejju, il-Kunsill adotta rakkomandazzjoni emendatorja li twieġeb għall-kampanji ta' tilqim li għaddejjin bħalissa billi tintroduċi ċerti eżenzjonijiet għall-persuni mlaqqma u tillaxka l-kriterji biex jitneħħew ir-restrizzjonijiet għal pajjiżi terzi. Fl-istess ħin, l-emendi jqisu r-riskji possibbli maħluqa minn varjanti ġodda billi jistipulaw mekkaniżmu ta' brejk ta' emerġenza biex jirreaġixxi malajr f'każ li jfeġġ varjant ta' interess jew tħassib f'pajjiż terz. Ir-rakkomandazzjoni tal-Kunsill mhix strument li jorbot legalment. L-awtoritajiet tal-istati membri għadhom responsabbli għall-implimentazzjoni tal-kontenut tar-rakkomandazzjoni. Jistgħu, bi trasparenza sħiħa, ineħħu r-restrizzjonijiet fuq l-ivvjaġġar lejn il-pajjiżi fil-lista b'mod progressiv biss. Stat membru m'għandux jiddeċiedi li jneħħi r-restrizzjonijiet fuq l-ivvjaġġar għal pajjiżi terzi li mhumiex fil-lista qabel ma dan jiġi deċiż b'mod koordinat. Rakkomandazzjoni tal-Kunsill li temenda r-Rakkomandazzjoni tal-Kunsill (UE) 2020/912 dwar ir-restrizzjoni temporanja fuq vjaġġar mhux essenzjali lejn l-UE u t-tneħħija possibbli ta' tali restrizzjoni COVID-19: il-Kunsill jaġġorna r-rakkomandazzjoni dwar ir-restrizzjonijiet fuq l-ivvjaġġar minn pajjiżi terzi (20 ta' Mejju 2021) COVID-19: ivvjaġġar lejn l-UE (informazzjoni ġenerali) Ara l-paġna tal-laqgħa